Úradný vestník 070 , 06/08/1962 S. 2005 - 2006

Fínske špeciálne vydanie: Kapitola 7 Zväzok 1 S. 0030

Dánske špeciálne vydanie: Série I Kapitola 1959-1962 S. 0237

Švédske špeciálne vydanie: Kapitola 7 Zväzok 1 S. 0030

Anglické špeciálne vydanie: Série I Kapitola 1959-1962 S. 0267

Grécke špeciálne vydanie: Kapitola 07 Zväzok 1 S. 0028

Španielske špeciálne vydanie: Kapitola 07 Zväzok 1 S. 0055

Portugalské špeciálne vydanie Kapitola 07 Zväzok 1 S. 0055



Prvá smernica Rady o stanovení určitých spoločných pravidiel pre medzinárodnú dopravu (preprava tovaru cestnou dopravou v prenájme alebo za odmenu) RADA EURÓPSKEHO HOSPODÁRSKEHO SPOLOČENSTVA, so zreteľom na Zmluvu o založení Európskeho hospodárskeho spoločenstva, najmä na jej článok 75 ods. 1, so zreteľom na návrh Komisie, so zreteľom na stanovisko Hospodárskeho a sociálneho výboru, so zreteľom na stanovisko Zhromaždenia, keďže prijatie spoločnej dopravnej politiky zahŕňa medziiným aj založenie spoločných pravidiel pre medzinárodnú prepravu tovaru po ceste na územie alebo z územia členských štátov, alebo prechádzajúcu územím jedného alebo viacerých členských štátov; keďže postupné vytvorenie spoločného trhu nesmie byť obmedzované prekážkami v dopravnom sektore; keďže je nevyhnutné zabezpečiť postupné rozšírenie medzinárodnej prepravy tovaru po ceste, ktorá berie do úvahy rozvoj obchodu a pohyb tovaru v rámci spoločenstva, PRIJALA TÚTO SMERNICU: Článok 1 1. Každý členský štát má najneskôr do konca roka 1962 spôsobom uvedeným v odsekoch 2 a 3 tohto článku liberalizovať druhy medzinárodnej prepravy tovaru po ceste v prenájme alebo za odmenu, ktorá zahŕňa iné členské štáty, než je uvedené v prílohách I a II k tejto smernici, ak sa táto preprava vykonáva na území alebo z územia členského štátu, alebo prechádza územím členského štátu. 2. Druhy prepravy uvedené v prílohe I budú vyňaté zo systému kvót a povolení. 3. Druhy prepravy uvedené v prílohe II nemajú byť naďalej podriadené systému kvót. Môžu však zostať podriadené systému povolení za predpokladu, že neobsahuje žiadne kvantitatívne obmedzenie; v takom prípade členské štáty zabezpečia, že rozhodnutia o žiadostiach o povolenie sa vydajú päť dní pred prijatím. 4. Dve prílohy k tejto smernici tvoria jej neoddeliteľnú súčasť. Článok 2 Členské štáty informujú Komisiu o opatreniach prijatých na vykonanie tejto smernice do troch mesiacov od nadobudnutia účinnosti a najneskôr do konca roka 1962. Článok 3 Táto smernica nebude mať vplyv na podmienky, za ktorých ktorýkoľvek členský štát oprávňuje svojho dopravcu na činnosti uvedené v tejto smernici. Článok 4 Táto smernica je adresovaná členským štátom. V Bruseli 23. júla 1962 Za Radu predseda E. Colombo -------------------------------------------------- PRÍLOHA I Druhy prepravy vyňaté zo systému kvót a povolení 1. Hraničná preprava v zóne presahujúcej obidve strany hranice do hĺbky 25 km vzdušnou čiarou za predpokladu, že celková príslušná vzdialenosť nepresahuje 50 km vzdušnej čiary. 2. Príležitostná preprava tovaru na letiská alebo z letísk v prípade, že letecké prepravy boli odklonené. 3. Preprava batožiny na prípojných vozidlách pripojených k vozidlám prepravujúcim osoby a preprava batožiny všetkými typmi vozidiel na letiská a z letísk. 4. Preprava pošty. 5. Preprava poškodených vozidiel. 6. Preprava odpadkov a splaškov. 7. Preprava zabitých úžitkových zvierat. 8. Preprava včiel a mrazených rýb. 9. Pohrebná doprava. -------------------------------------------------- PRÍLOHA II Druhy prepravy vyňaté zo systému kvót, ale ktoré môžu zostať podriadené systému povolení podľa článku 1 ods. 3 tejto smernice 1. Preprava z členského štátu do hraničnej zóny susedného štátu, presahujúca hĺbku 25 km vzdušnej čiary od spoločnej hranice. 2. Preprava tovaru motorovými vozidlami, ktorých náklad vrátane prípojných vozidiel nepresahuje 6000 kg. 3. Preprava objektov a umeleckých diel na výstavy alebo na komerčné účely. 4. Príležitostná preprava objektov a materiálu výlučne na publikačné alebo informačné účely. 5. Sťahovanie podnikmi, ktoré majú špeciálny personál a vybavenie na tieto účely. 6. Preprava materiálu, rekvizít a zvierat na divadelné, hudobné alebo filmové predstavenia, alebo športové podujatia, cirkusy, výstavy, alebo trhy alebo z nich, alebo na rozhlasové, alebo televízne vysielania, alebo filmy alebo z nich. --------------------------------------------------